runetrust/blame-folketinget-dk huggingface dataset:
Rasmus Nordqvist (ALT), 2016-12-05:
Vi håber især, at ministeren vil prioritere indsatsen med at bekæmpe homofobi i samfundet, f.eks. inden for sporten, at hun vil gå seriøst ind i kampen for transpersoners rettigheder, og så har vi stadig væk meget store strukturelle udfordringer i forhold til ligestilling mellem kønnene.
Torsten Gejl (ALT), 2017-02-21:
Ministeriet anfører nemlig i bemærkningerne til lovforslaget, at tilpasningen af reglerne om opgørelse af beskæftigelseskravet og beregningen af barselsdagpengetimesatsen for lønmodtagere vil have ubetydelige økonomiske konsekvenser, hvor alene få lønmodtagere vil kunne blive stillet anderledes end i dag.
Simon Emil Ammitzbøll (LA), 2014-06-10:
Altså, Enhedslistens forslag virker, som jeg hører det, som en lang spiseseddel af udgiftsforslag, som man godt kunne tænke sig, og så nogle skatter, som man ikke rigtig ved hvilken effekt har, og så er der et stort, sort hul af manglende finansiering i den anden ende, som vil skabe det, som hr. Finn Sørensen frygter mest, nemlig en social katastrofe.
Lene Espersen (KF), 2004-01-30:
Jeg synes faktisk, at det også fremgår meget klart af SF's to beslutningsforslag, at man anfører, at der måske er en mulighed, men heller ikke SF lægger sig fast på, at det her måske hundrede procent er den allerbedste løsning på nogle af de problemstillinger, der bliver rejst, men man angiver nogle løsningsforslag, som muligvis kunne komme på tale. Naturligvis vil det udvalg, der bliver nedsat, ikke være bundet til at arbejde for den ene eller den anden givne løsning.
Morten Messerschmidt (DF), 2020-02-06:
Jeg bekymrer mig nok mere for EU-sagen og for FN, men er for så vidt enig med hr. Ole Birk Olesen i, at man skal være meget påpasselig, også selv om det er den organisation, der har tvunget kommunismen i knæ og på den måde sikret os vores frihed, al den stund at der jo findes folk derude – tro det, eller lad være – som er modstandere af NATO.
Peter Skaarup (DF), 2020-11-24:
Der kunne jeg så godt tænke mig at høre SF, om SF vil kræve nogle flere midler til kriminalforsorgen i finanslovsforhandlingerne, for de pågår jo i øjeblikket, og det var jo oplagt, at man fik nogle flere midler ind, f.eks. sådan at man tilbyder løn under uddannelse, for det kunne jo betyde, at vi bedre kunne rekruttere medarbejdere til kriminalforsorgen.
Søren Krarup (DF), 2006-02-22:
Når danske biskopper optræder, som om de er katolske prælater, der skal føre sig frem som en pavelig magtfaktor og med pavelig magtstatus, så er det at gøre grin med folkekirkens bekendelse, og det er at reducere folkekirken fra at være en evangelisk-luthersk kirke bundet til evangeliet til en politiserende pavekirke med latterlige karnevalsbisper i rødt skjortebryst.
Alex Vanopslagh (LA), 2024-05-29:
Så det er, at man får fjernet halvdelen af den byrde, som topskatten er, og at man får gjort de første 5.500 kr., man tjener hver måned, helt skattefri som det første skridt mod, at de første 7.000 kr. skal være skattefri, og det er så cirka i runde tal 30 mia. kr. – 31,4 mia. kr. for at være helt specifik – på den del, der handler om personskatterne.
Henrik Sass Larsen (S), 2005-12-08:
Jeg vil også godt hver eneste gang fortælle, at vi selvfølgelig står bag satspuljen, og at grunden til, at vi har en regulering af overførselsindkomsterne, som er en pæn regulering, minus fradrag og de 0,3 pct., som bliver brugt direkte til sociale formål eller andet, er, at man tidligere har haft ordninger, hvor man fra år til år skulle regulere pensioner, SU og andet, som måtte komme ind under det, og at det blev afløst af et forlig, som gjorde, at man fik en automatisk regulering af det.
Stine Brix (EL), 2018-04-26:
Jeg har før fra talerstolen her i Folketinget nævnt tal fra Ældre Sagen, som viser, at der bare siden 2015 har udviklet sig en tendens, hvor det nu er normen i flertallet af kommunerne, at de ældre, som har brug for hjælp til bad, kun får tilbud om et bad en gang om ugen.
Christian H. Hansen (DF), 2000-02-04:
Og hr. Keld Albrechtsens humør var måske så meget nede, at da vi havde været igennem ordførerrækken, var hr. Keld Albrechtsen ude efter et lommeklæde til at tørre tårerne væk fra øjnene med og fik ikke hørt min tale, for i den blev det nævnt, at vi i Dansk Folkeparti faktisk støtter B 44, forslaget om ændring af EU's udsætningsdirektiv.
Søren Søndergaard (EL), 1999-05-26:
Nu kan det være, udenrigsministeren får besked nede i hjørnet, men jeg vil da godt vide, hvorfor man i denne her resolution, der er så ualmindelig grundigt gennemarbejdet af Det Konservative Folkeparti og af Venstre og dem alle sammen, henviser til en resolution om Tadsjikistan.
Morten Bødskov (S), 2012-03-29:
Men som vi også var enige om under behandlingen af ændringsforslaget, er det et meget vigtigt tema, som sagtens kan tåle at blive drøftet, og jeg er som sagt – hvad jeg også sagde der – helt enig i, at hensynet til at beskytte den forurettede, eksempelvis den mindreårige, som er blevet udsat for en seksuel krænkelse i sædelighedssager, mod unødig eksponering i offentligheden selvfølgelig skal tages meget alvorligt.
Mette Frederiksen (S), 2008-05-29:
Det er den systematiske ulighed, der handler om, at mange af vores indvandrerdrenge forlader folkeskolen efter 10 års skolegang uden at kunne læse og skrive ordentlig dansk, især når vi ved, at når man forlader folkeskolen uden at kunne det, er sandsynligheden for, at man får en ungdomsuddannelse og gennemfører den og opnår tilknytning til arbejdsmarkedet, meget lille.
Pernille Falcon (EL), 2002-04-25:
Det er jo dem, som i forvejen er hårdest presset rent socialt, så jeg har meget svært ved at se, hvor optimismen skal komme fra, for der vil givetvis blive et fortsat stop for byggeri af almene boliger, medmindre man fra regeringens side giver kommunerne en helt anden vækstramme end den, man har lagt op til.
Bertel Haarder (V), 2005-06-01:
Når regeringen sammen med Det Radikale Venstre har begrænset adgangen til skolepraktik på 8 konkrete områder og bevaret den på 40 områder, skyldes det, at på disse 8 områder havde skolepraktikken en karakter af blindgyde, og i øvrigt blev den misbrugt af visse virksomheder, som efterhånden begyndte at rekruttere skolepraktikelever i stedet for at rekruttere på normal vis.
Brian Mikkelsen (KF), 2009-05-18:
Helt overordnet må man jo sige, at en ordning, som grundlæggende går ud på, at myndighederne skal kunne følge og overvåge en ikkefængslet persons færden hvor som helst og når som helst, ikke bør være noget, man bare sådan lige griber til i et frihedselskende samfund, heller ikke selv om formålet er helt igennem sympatisk.
Lene Espersen (KF), 2006-03-29:
Der tror jeg, jeg må sige, selv om hr. Peter Skaarup og jeg ofte er enige om det meste, at vi nok har en lidt forskellig opfattelse af tidsbegrebet, for det er min opfattelse, at Københavns Politi har reageret meget hurtigt og meget effektivt i denne her sag, Man må nok bare forstå, at i denne sag skal man have kontakt til en journalist, der bor i et andet land, og som taler et andet sprog.
Jens Peter Vernersen (S), 2008-06-11:
Så vil jeg også sige til det med beskæftigelsen og at der kun kan komme nye i arbejde på den måde, som man har gjort det her i regeringen, VK-regeringen, om fru Henriette Kjær har glemt, at vi under Nyrupregeringen fik 300.000 nye job - 300.000 nye job, 200.000 på det private arbejdsmarked - under de vilkår, som blev opsat på daværende tidspunkt?
Peter Skaarup (DF), 2014-01-31:
Altså, det, jeg bare lige vil spørge hr. Preben Bang Henriksen om, er, om ikke det er korrekt forstået, hvad Venstre synes om den tolkning af dommen fra Menneskerettighedsdomstolen, som regeringen bliver ved med at fremhæve i de svar, vi har fået i Folketinget, også med hensyn til fingeraftryksregisteret, som vi også spurgt til
Lars Løkke Rasmussen (V), 2014-02-04:
For man må jo bare stilfærdigt konstatere, at mens Christiansborg har brugt megen tid med sig selv, er der jo en række problemstillinger, der presser sig på, og som er uløste: Der er fortsat arbejdspladser, der forsvinder, senest så vi det med nogle af slagterilukningerne.
Yvonne Herløv Andersen (CD), 2001-10-26:
Jeg tror, det er et bud på at komme ud af den konflikt, der ligger i, at vi på den ene side gerne vil have en rammelovgivning, der giver mulighed for ude i det kommunale net selv at indrette sig, og at vi på den anden side altså vil have dem til at gøre, som vi siger.
Peter Hummelgaard Thomsen (S), 2016-05-18:
Først og fremmest vil jeg bare sige, at det, der er hoveddilemmaet her – jeg har også tidligere i andre debatter efterlyst svar fra Dansk Folkeparti – er jo, om der er andre reelle alternativer til at forsøge at indgå aftale med Tyrkiet om, at de er med til at sikre vores ydre grænser, og for den sags skyld også at være med til at finansiere det.
Per Clausen (EL), 2010-04-08:
Der skal ingen tvivl være om, at skulle der ikke være plads til at finde 7 mio. kr. i »Fair Forandring« blandt de 1,5 mia. kr., man har der, inden for de kørselsafgifter, som regeringen vel engang får smølet sig frem til at fremsætte et forslag om, så vil Enhedslisten med udgangspunkt i de finanslovforslag, vi har fremsat år efter år, og som altid har finansieret vores ambitioner og vores ønsker og vores krav plus såmænd også lidt ekstra til nogle andre, gerne medvirke til at hjælpe med at finde de fornødne penge.
Lisbeth Bech Poulsen (SF), 2016-05-27:
Der er således i de sidste 15 år i dansk politik sket et retspolitisk skred eksemplificeret ved bl.a. krænkelser af ytringsfriheden i Tibet-sagen, stigning i antallet af administrative frihedsberøvelser, og den nye offentlighedslov, der begrænser offentlighedens indsigt i myndighedernes og politikernes gøren og laden.
Christine Antorini (S), 2015-03-26:
Hvis man som elev eller forælder finder, at skolen ikke overholder gældende regler, kan man henvende sig til Folketingets Ombudsmand, og med oprettelsen af Ombudsmandens Børnekontor i 2012 er børns adgang til Ombudsmanden og sager om børn i øvrigt sat ekstra i fokus.
Charlotte Dyremose (KF), 2005-11-25:
Med den nedsættelse, der er lavet, vurderer vi, at vi får en mulighed for at finde balancen mellem udnyttelsen af overskudsvarmen og misbrug af reglerne, altså at vi forsøger at finde en balance, hvor den reelle overskudsvarme, der er, bliver brugt på fjernvarmeværkerne, men at man selvfølgelig ikke skal tilskyndes til at producere ekstra overskudsvarme.
Henrik Vestergaard (V), 2002-02-05:
Må jeg bede fru Ritt Bjerregaard lige bekræfte, at i det, jeg har sagt omkring det her, har jeg hele tiden sagt, at det er positivt, hvis forældre via skolebestyrelser eller kommunalbestyrelser vil gå ind og skabe madordninger til dem, der måske ikke lige når at få en madpakke med.
Jakob Sølvhøj (EL), 2020-11-05:
Jeg tror, at der grundlæggende hersker en respekt for eleverne, også ude på de frie skoler, som gør det helt naturligt, at når der opstår en konfliktsituation, er man naturligvis ikke bare i dialog med forældrene, men så sørger man også for, at eleven bliver hørt.
Simon Emil Ammitzbøll (RV), 2007-01-09:
Jeg tror, et meget bredt flertal her i Folketinget kunne være enig om, at udenrigsministeren og Det Konservative Folkeparti skal have ros, og at vi kan lære noget af det her, og det tror jeg sådan set udenrigsministeren er begavet nok til at kunne have lært, uden at der skulle have været en forespørgselsdebat på et par timer her i salen.
Alex Ahrendtsen (DF), 2022-05-12:
Konkrete private udlejere har jo konkrete problemer med konkrete slyngler og forbrydere også, og det er derfor, at vi i Dansk Folkeparti på linje med Venstre ikke forstår, hvorfor man ikke ligestiller private udlejere, så de også får disse redskaber og dermed hurtigere kan få udsat kriminelle lejere.
Lars Arne Christensen (M), 2024-05-15:
Jeg vil slutte, hvor jeg startede, altså at det er et sympatisk forslag med gode intentioner, og at der ikke er nogen tvivl om, at det er en udfordring for de unge øboere at skulle stå på egne bo ben i en tidlig alder, men at der allerede findes en tilskudsordning, som bl.a. kan gå til dette formål, og at det er kommunernes ansvar at prioritere midlerne efter behov.
Kirsten Brosbøl (S), 2007-05-10:
Kun i de sager, hvor der er børn i hjemmet, er der igangsat hjemmebesøg og længerevarende opfølgning, og det er jo også fuldstændig i modstrid med intentionerne, nemlig at kvinderne selvfølgelig også skal have en målrettet social støtte i bortvisningssagerne.
Søren Egge Rasmussen (EL), 2026-02-25:
Det er jo meget muligt, at man kan have nogle naturområder, hvor der også er noget udvaskning, som stammer derfra, men hvis man laver en analyse af det, er jeg ret sikker på, at vi kommer frem til, at fordi der er så mange husdyr i det danske landbrug, er det der, hovedkilden er.
Hans Andersen (V), 2019-11-12:
Når de unge fylder 18 år, overgår de jo principielt fra at være forældrenes ansvar til at være et fælles ansvar, og det betyder jo konkret, at overvågningshjælpen i forældrenes hjem forsvinder, og at de unge med handicap dermed praktisk talt tvinges til at komme på institution, hvor de har brug for overvågning døgnet rundt.
Aage Frandsen (SF), 2002-02-26:
Det er bl.a. i forbindelse med, at man kan udskyde skat for passive investeringer. Der er også en række ting, hvor man fremmer og bedrer muligheden for brug af holdingselskaber, f.eks. ved nedsættelse af grænsen for det skattefri udbytte fra 25 til 20 pct., ved ændringer i kapitalafkastordningen for aktieinvestering og ved ændring i omstruktureringsreglerne.
Per Clausen (EL), 2005-06-07:
Men det, jeg alligevel gerne vil have et svar på, er: Kan vi få et eller andet bud på, hvornår hr. Christian H. Hansen mener, at den arbejdsgruppe skal være færdig, så vi ved, at nogle af de ti skal sættes i værk, fordi det vil hjælpe; at der andre steder skal mere til, fordi det så bliver endnu bedre, og at der er noget, vi ikke skal gøre endnu, fordi vi ikke er afklarede?
Thomas Adelskov (S), 2008-01-25:
Lad mig give et eksempel: Fagbevægelsen bruger millioner af kroner hvert eneste år på at føre og køre sager for deres medlemmer og henter millioner af kroner hjem for uberettiget afskedigelse, i østarbejdersager, hvor man har underbetalt østeuropæere, sager om danske lønmodtagere, der er blevet snydt for deres feriepenge, snydt for reguleringer osv.
René Christensen (DF), 2021-05-04:
Så vi ser frem til udvalgsbehandlingen, men i forhold til sådan som det ligger lige nu, synes vi, der er en del udfordringer, hvor vi også håber, at regeringen og de partier, som er en del af den her aftale, vil være åbne over for, at jo flere øjne, der kigger på det, jo bedre kan det måske også blive i sidste ende.
Josephine Fock (ALT), 2017-05-05:
Jeg har helt klart en positiv tilgang til beslutningsforslaget, men vi kunne godt tænke os, hvis vi i udvalget kunne lave en beretning over, hvad det egentlig er, vi synes der skal til, for som sagt synes jeg, at det her er en lille flig af de ting, der er behov for.
Morten Østergaard (RV), 2017-05-31:
Jeg må bare sige, at hvis det er en 2025-plan, man skal tage alvorligt, og hvis målsætningen stadig væk er, at man ønsker at øge antallet af beskæftigede i Danmark med de her 60.000 gennem politiske tiltag, så ser det da lidt tungt ud med tempoet.
Dorit Myltoft (RV), 2000-04-25:
Jeg forestiller mig desuden, at erfaringerne fra Litauen, Estland og Letland vil kunne overføres til Ukraine, f.eks. sådan, at EU kan yde hjælp til omstillingen af energiproduktionen fra Tjernobyl, men de politiske forhold dér ser jo i øjeblikket desværre ikke så lyse ud.
Søren Kolstrup (EL), 2000-04-25:
Enhedslisten er enig i, at det er fint at få operationaliseret et sådant begreb, og i særdeleshed er det da fint, hvis man vil bruge bæredygtighedsprincippet og disse her operationaliseringer, man foreslår, i forhold til landbrugslove, i forhold til trafiklove og ikke mindst i forhold til den samlede investeringspolitik i samfundet, både den offentlige og den private.
Klaus Markussen (V), 2017-05-24:
Jeg tror på, at vejen bl.a. skal gå via ansvar og fri bevægelighed, for Danmark er et lille land, og hvis vi skal sikre os, at danske virksomheder ser en fremtid herhjemme, er det nødvendigt, at vi skaber de bedste rammer for at producere og afsætte varer.
Carl Holst (V), 2018-05-23:
Det, jeg hæftede mig ved i ordførerens afsluttende bemærkning, var bemærkningen om, at jeg som ordfører har gået op i, at det skulle vokse nedefra, og jeg fik det måske til at lyde lidt som eller give en snert af spørgsmålet: Hvem kan da tro på, at det er gavnligt, at noget vokser nedefra?
Lars Barfoed (KF), 2007-10-23:
Der er nogle marginaler på et par hundrede kroner eller sådan noget helt ude i 2015, og der er jo ingen, som er i stand til for alvor at vurdere, om et rådighedsbeløb til en enlig pensionist uden andet end ATP ved siden af folkepensionen er 200 kr. mere eller 200 kr. mindre om året i 2015.
Frederik Bloch Münster (KF), 2024-10-25:
Vi anerkender selvfølgelig, at der er behov for, at de kompetente myndigheder har mulighed for at foretage inspektion og kontrol af anlæg m.v. i relation til overholdelse af metanforordningen, men vi vil bare lige gerne høre, hvad ministeren gør sig af overvejelser om at gøre kontrollen så ordentlig og mindelig som muligt.
Jesper Petersen (S), 2017-01-24:
Inden statsministeren måtte redde stumperne af det borgerlige flertal, måtte man dele forhandlingerne op i henholdsvis en del om ejendomsvurderingssystemet og en anden del om boligbeskatningen – selv om det er svært at adskille diskussionen, når man først har taget hul på at forbedre ejendomsvurderingssystemet, og det viser sig, at der er et tocifret milliardbeløb ekstra i provenu på den baggrund, mens der egentlig er bred enighed om, at meningen med øvelsen ikke er at skulle have flere penge i statskassen fra landets boligejere.
Line Barfod (EL), 2003-01-15:
Men lægekonsulenter indgår jo også i en række andre sager, bl.a. arbejdsskadesager, og derfor er det lidt svært for mig at forstå, at problemet skulle være ude af verden, fordi der nu er trådt en førtidspensionsreform i kraft, for lægekonsulenterne eksisterer stadig, også i forhold til andre sager.
Lars Løkke Rasmussen (V), 2002-03-13:
Jeg vil sige, at den eneste ordfører, jeg egentlig oplever kommunikerer unuanceret, i virkeligheden er hr. Villy Søvndal. Jeg deler fuldt ud synspunktet fra den mor, der blev refereret til, at man kan være træt af de skråsikre meninger.
Lars Kramer Mikkelsen (S), 2003-09-09:
, men det rystende er i virkeligheden, at regeringen tager de beboere, som bor i den pågældende ejendom, som gidsler i den her sag. For holdningen hos begge regeringspartier og hos finansministeren står i skærende kontrast til den historiske virkelighed, nemlig at det har været nødvendigt at gå ind og stille som krav til nogle ejere, at deres ejendom skulle fornys, og derfor skal man også kunne pålægge det fra en kommune. Det, som vi synes er problemet, er, at man skuffer titusindvis af lejere over hele landet i den her sag.
Per Clausen (EL), 2010-05-07:
De siger, at de har nogle meget dårlige regnskaber, og at det ser rigtig skidt ud, så risikoen er altså, at hvis man begynder at betale de private sygehuse det, der svarer til, hvad de offentlige sygehuse får, forsvinder de private sygehuse, og så er det her meget omtalte udvidede frie sygehusvalg jo ikke så meget værd, for som det er blevet sagt af flere her i dag, afhænger det jo helt af, at der er et alternativ.
Anne Baastrup (SF), 2005-05-12:
Derfor: Intentionen om, at ældre skal have god mad, er fin, ingen tvivl om det, og alle her i Folketinget er enige, men jeg synes bare, at fru Pia Kristensen skal genoverveje, hvad det er for en politik, Dansk Folkeparti systematisk, uafbrudt og hele tiden lægger stemmer til, nemlig at kommunerne har meget, meget svært ved at få økonomien til at hænge sammen.
Jeppe Mikkelsen (RV), 2011-12-20:
Og hvis vi taler om arrogance, må jeg erindre om, at da Dansk Folkeparti sidste år var parlamentarisk grundlag for VK-regeringen, blev der afgivet rigtig mange høringssvar, og ikke i et eneste af dem var de positivt indstillet over for det her med, at man ville sænke den kriminelle lavalder.
Simon Emil Ammitzbøll (LA), 2013-06-04:
Men jeg vil ikke undlade at nævne, at især i SF's og Det Radikale Venstres bagland har der været en kæmpe modstand mod lovforslaget, og det er forståeligt, for de har jo kæmpet for at få folk i Folketinget, der skulle bekæmpe dette lovforslag, men i stedet endte de med at få folk i Folketinget, der sørgede for at få lovforslaget igennem.
Martin Henriksen (DF), 2019-02-21:
Jamen jeg følger bare med interesse med i den diskussion, der er mellem Socialdemokratiet og Enhedslisten, og jeg opfordrer jer til at fortsætte den diskussion, så vælgerne kan se, hvilke partier der påstår de kan danne flertal efter et valg, såfremt regeringsmagten skifter.
Bjarne Laustsen (S), 2005-05-04:
Når der er en virksomhed, der jo nu igennem et stykke tid har forsøgt at komme på den her procesliste, og der er altså åbenbart uenighed om, hvilke krav og kriterier der skal opfyldes, kunne ministeren så fortælle her i dag, hvad det er for nogle kriterier, som Fibertex skal opfylde for at komme på den procesliste?
Lotte Rod (RV), 2024-01-17:
Det er jo ikke nok at bede undervisningsministeren om at indkalde til forhandlinger, hvis der ikke er nogen penge i det, og derfor mener jeg, at det jo starter med, at alle os, der går op i indeklima, sørger for at føre en økonomisk politik, hvor vi prioriterer nogle flere penge til, at skolerne faktisk har råd til at gøre noget ved det.
Lene Espersen (KF), 2006-05-16:
Vi skal hele tiden være i front, også når det gælder lovgivningsmæssige initiativer, og jeg har som sagt ikke set eksempler på, at der inden for den lovgivning, som jeg har ansvaret for – nu er det justitsministeren, der er i spørgetimen i dag – er mangelfuld lovgivning.
Lars Løkke Rasmussen (V), 2017-11-07:
Og det er lige så rigtigt, at der var et meget bredt flertal i Folketinget, som valgte at lave en samlet politisk pakke – og den føler jeg mig som statsminister selvfølgelig også dækket af – hvor der var elementer, man tog med, og elementer, man ikke tog med, og hvor man efterkom et helt beviseligt lønefterslæb, der har været ude hos borgmestrene igennem en lang årrække.
Bent Bøgsted (DF), 2017-05-11:
Og hvis ministeren hørte det, så har en førtidspensionist, der gerne vil i fleksjob, fået at vide, at han skal starte 1 år i løntilskud – det har han fået at vide af kommunen – og så skal han have sagen vurderet hvert år, og så kan han se, hvornår man så måske kan komme i betragtning til at få en afklaring til et fleksjob.
Eyvind Vesselbo (V), 2006-10-12:
Det, der er interessant, og som også skitseres i rapporten her, men som jeg godt vil understrege yderligere, er, at nu er tiden også kommet til en mere målrettet indsats, hvorved der tages hensyn til natur og miljø, samtidig med at der gives mulighed for også en effektiv erhvervsorienteret landbrugspolitik.
Astrid Krag Kristensen (SF), 2006-10-27:
Problemet er, at selv om levealderen i fremtiden vil stige for befolkningen som helhed – alle prognoser viser heldigvis, at det går den rigtige vej, hvad det angår – vil det stadig være lidt af en satsning for den gennemsnitlige 3F'er eller den typiske social- og sundhedshjælper at satse på at blive mere end 81 år og dermed vinde noget økonomisk på at udsætte udbetalingen af ATP til det 75. år.
Carsten Koch (S), 1997-12-17:
Andet er der ikke tale om, men det lyder nærmest, som om kommunerne er sådan et i luften frit svævende privat subjekt, og når man så går ind for nogle ordninger, som ændrer lidt ved deres forhold, så råbes der og skriges op, som om det er helt almindelige borgere, der bliver kvast af statsmaskineriet.
Lars Løkke Rasmussen (V), 2017-11-07:
For hvis hensynet er til økonomien – altså at vi kommer til at bruge nogle skattekroner på at udbetale nogle honorarer, som vi ellers kunne have brugt på noget andet – er man i hvert fald nødt til at tage den nuance i det med, at det kan være en post, som et andet kommunalbestyrelsesmedlem var blevet valgt til, hvis borgmesteren ikke var valgt til den, og det ville udløse et honorar.